|  |
| --- |
| \\SOSA\Data\Informatique Sverige\Kunder\Banedanmark\Nyt design, efterår 2020\Grafik\Rapport forside\bane\bane_hvid.gif\\SOSA\Data\Informatique Sverige\Kunder\Banedanmark\Nyt design, efterår 2020\Grafik\Rapport forside\Fotos\1.jpg |
|  |
| Bilag 7  Arbejdsmiljøkrav – ved Hovedentrepriser  NFBR0467 - Oslo Plads Syd trappe til perron og spor 12 |

**Indhold**

1 Indledende bemærkninger 4

1.1 Banedanmarks bygherreansvar – arbejdsmiljøkoordinering 4

1.2 Særligt Farligt Arbejde 4

2 Arbejdsmiljøforpligtelser 7

2.1 Banedanmarks arbejdsmiljøkrav 7

2.1.1 Generelt 7

2.1.2 Bemanding på pladsen 7

2.1.3 Uddannelse 7

2.1.4 Udenlandsk arbejdskraft 8

2.2 Bekendtgørelse 110 8

2.3 Arbejdsmiljøkoordinering 8

2.4 Samarbejds- og oplysningspligt 9

2.5 Leverancer 10

2.5.1 Plan for Sikkerhed og Sundhed (PSS) 10

2.5.2 Tidsplan 11

2.5.3 Risikovurdering 11

2.5.4 Arbejdsmiljøjournal 12

2.6 Møder 12

3 Reaktioner fra Arbejdstilsynet 13

4 Arbejdsulykker og arbejdstimer 14

4.1 Månedsrapportering: 14

5 Dokumentation, tilsyn og audit 15

5.1 Dokumentation 15

5.1.1 Dokumentationspligt 15

5.1.2 Udgifter 15

5.2 Tilsyn og audit 15

5.3 Videregivelse af dokumentation til tredjepart 16

# Indledende bemærkninger

Et sundt og sikkert arbejdsmiljø er en forudsætning for at nå Banedanmarks vision om at udvikle og bygge en attraktiv, grøn, sikker og effektiv jernbane. Arbejdsmiljøhensyn er derfor integreret i alle aktiviteter, når Banedanmark optræder som arbejdsgiver, planlægger, projekterende og som bygherre.

Banedanmark arbejder systematisk med arbejdsmiljø fra idéfase over projektering frem til et projekt udføres samt i den fremadrettede drift, herunder bortskaffelse og nedbrydning.

Banedanmarks beskrivelse af de arbejdsmiljømæssige forventninger og krav til leverandører, links til nyttige arbejdsmiljøhåndbøger om bygge-, anlægs- og jernbaneopgaver samt de obligatoriske paradigmer til anvendelse under opgaver for Banedanmark findes på: [Arbejdsmiljø | Banedanmark](https://www.bane.dk/Leverandoer/Krav/Arbejdsmiljoe)

Se Banedanmarks arbejdsmiljøpolitik her: [Banedanmark arbejdsmiljoepolitik](C:\\Users\\MASC\\Downloads\\Banedanmark arbejdsmiljoepolitik 2021.pdf)

Banedanmark accepterer ikke vold, voldstrusler og ytringer eller adfærd, som er krænkende både i forhold til køn, alder, seksualitet, etnicitet, politisk overbevisning eller tilsvarende. Det gælder også uønsket seksuel opmærksomhed og mobning.

Banedanmarks whistleblowerordning kan anvendes, hvis Rådgiver bliver opmærksom på ulovlige eller kritisable forhold, der vedrører Banedanmark: [bane (sit-wb.dk)](https://bane.sit-wb.dk/#/)

## Banedanmarks bygherreansvar – arbejdsmiljøkoordinering

Banedanmark er som bygherre underlagt de forpligtelser, der følger af bekendtgørelse 117 af 5. februar 2013 om bygherrens pligter (herefter benævnt Bekendtgørelse 117).

Banedanmark skal ved ethvert bygge-og anlægsprojekt, hvor to eller flere arbejdsgivere forventes at være til stede på byggepladsen samtidig, udpege en eller flere arbejdsmiljøkoordinator(er) (herefter benævnt AMK) under projekteringen af bygge-og anlægsprojektet og under udførelsen af bygge-og anlægsarbejdet. En af Banedanmark udpeget AMK benævnes af Banedanmark AMK-P i projekteringsfasen og i bygge-anlægsfasen AMK-B.

AMK kan være en ansat i Banedanmark eller en person ansat hos for eksempel en rådgiver, en projekterende eller en entreprenør.

## Særligt Farligt Arbejde

Ved opfyldelse af Kontrakten med Banedanmark skal særlige arbejdsmiljørisici samt særligt farligt arbejde identificeres. Samlet benævnt Særligt Farligt Arbejde (SFA).

Særligt Farligt Arbejde på Banedanmarks områder kan omfatte men er ikke begrænset til, følgende:

1. Arbejde, der indebærer særlig alvorlig risiko for at blive begravet, at synke ned eller at styrte ned på grund af aktiviteternes eller de anvendte arbejdsprocessers art eller på grund af arbejdspladsens eller bygværkers omgivelser
2. *For eksempel: arbejde på broer, sumpede adgangsveje, afvandingsgrøfter og udgravninger*
3. Påvirkning der indebærer særlig fare i forbindelse med biologiske og kemiske agenser, herunder hvis der er lovkrav om sundhedskontrol ved arbejdet
4. *For eksempel: arbejde i rum med store forekomster af skimmelsvamp, kvartsstøv, svejserøg, arbejde med epoxy- eller polyuretanforbindelser (PUR), asbest-sanering, dieselos i omgivelser uden ventilation, anvendelse af sprængstoffer*
5. Udsættelse for støj og vibrationer
6. *For eksempel: støj fra maskiner eller materialer (fx skærver), vibrationer fra håndværktøj som en borehammer eller en vinkelsliber*
7. Arbejde med trykbærende redskaber og værktøj, hvor luft under højt tryk anvendes i en ikke-lukket proces.
8. *For eksempel: højtryksspuling, blæsning af kabler, og sandblæsning*
9. Arbejde nær højspænding eller steder med risiko for farlige mængder af statisk elektricitet
10. *For eksempel: arbejde nær køreledninger eller transformatorer*
11. Udsættelse for ioniserende og ikke-ioniserende stråling eller højenergi lyskilder
12. *For eksempel: arbejde med troxler, elektromagnetiske felter og laser-lys*
13. Arbejde der indebærer fare for drukning
14. *For eksempel: arbejdsopgaver på broer over vand eller andre opgaver, hvor man kan falde i vandet, Luftforsynet dykning (fx inspektion eller svejsning)*
15. Arbejde i ’dybden’ (under jordoverflade-niveau)
16. *For eksempel; arbejde i udgravninger, brønde, banegrave og tunneller.*
17. Arbejde med tunge præfabrikerede elementer/emner
18. *For eksempel: arbejde med skinner, sveller, støjvægge, stationsudstyr, master, spuns og kantbjælker,* *brønde, betonrør og kabeltromler*
19. Arbejdssteder med vanskeligheder i forhold til at etablere hensigtsmæssige adgangs-, flugt- og redningsveje
20. *For eksempel: arbejde hvor der er langt til nærmeste offentlige køre-adgangsvej, baneanlæg med særligt omfattende skråningsanlæg,* *dæmninger og broer (længde og hældning)*
21. Arbejde i trafik, herunder biler, lastbiler og andre entreprenørmaskiner, samt tog og andet skinnekørende materiel
22. *For eksempel: arbejdsopgaver, hvor det ikke umiddelbart er muligt at adskille gående (personer) og kørende færdsel, envejskørsel*
23. Arbejde under snævre pladsforhold, svært tilgængelige rum eller ujævnt, tilgroet eller på anden måde vanskeligt arbejdsterræn
24. *For eksempel: Indvendig inspektion og vedligehold af brokonstruktioner, krybekældre og lignende, armeringskonstruktioner som man arbejder ’inden i’.* *Trænge adgangsforhold langs sporet og på dæmninger og adgangsforhold hvor eksempelvis brombærkrat ikke er fjernet*
25. Arbejde med roterende, klemmende og/eller skærende værktøj/maskiner
26. *For eksempel: Arbejde med vinkelsliber, motorsav (for eksempel fælde buske og træer), løfteudstyr med hydraulikstyret fastholdelse af byrden (for eksempel en tiltrotator),* *ledningsarbejder (for eksempel styrede underboringer, strømpeforringer og cracking)*
27. Arbejde under vanskeligt vejr og lysforhold
28. *For eksempel: arbejde om natten, i snestorm, i ekstrem varme eller kulde*
29. Arbejde i trykkammer
30. Arbejde, som indebærer anvendelse af sprængstoffer.

Ovenstående liste udgør Banedanmarks liste over Særligt Farligt Arbejde i henhold til Bekendtgørelse 117, Bekendtgørelse 110 og Bekendtgørelse 2107 af 24. november 2021 om bygge- og anlægsarbejde.

# Arbejdsmiljøforpligtelser

## Banedanmarks arbejdsmiljøkrav

### Generelt

Entreprenør skal - under opfyldelse af Kontrakten - overholde og efterleve de til enhver tid gældende regler i arbejdsmiljølovgivningen samt øvrige bestemmelser med betydning for arbejdsmiljøet i anden lovgivning.

Banedanmark forventer, at Entreprenøren har en politik og/eller handlingsplan for vold, voldstrusler og krænkende handlinger.

Entreprenøren er forpligtet til at kunne dokumentere, at Entreprenøren iværksætter, vedligeholder og fører effektivt tilsyn med de sikkerheds- og sundhedsmæssige foranstaltninger, som følger af arbejdsmiljølovgivning samt i det kontraktgrundlag, som er aftalt Banedanmark.

Entreprenøren faciliterer og afholder egne sikkerhedsrunderinger for hele byggepladsen minimum en gang per uge. Byggeledelsen samt AMK-B skal inviteres med. Entreprenøren skal efter runderingen udarbejde en rapport med tekst og billeder som sendes til Byggeledelsen og AMK-B. Rapporten skal angive ansvarlig og dato for udbedringer. Rapporten skal fremsendes hurtigst muligt og senest 48 timer efter runderingen.

Entreprenøren er desuden forpligtet til:

* altid at anvende Banedanmarks anviste politikker samt paradigmer til håndtering af arbejdsmiljø angivet på [www.bane.dk](http://www.bane.dk)
  + [Leverandør og Arbejdsmiljø](https://www.bane.dk/da/Leverandoer/Krav/Arbejdsmiljoe#accordion=) og [Politik for adgangsforhold til banelegemet](https://banedanmarkonline.sharepoint.com/teams/TDarbmiljo/BDKdokumentbibliotek/Forms/Dokumenter.aspx?siteid=%7B06A5260E%2DCB8B%2D4F41%2DA47A%2D79306143EAE2%7D&webid=%7BE16C8879%2D3947%2D41E5%2DA8FA%2D55844DCF9526%7D&uniqueid=%7B0B6D2FDF%2D638E%2D4DD3%2D97BA%2D60E9C1EF1CC0%7D&id=%2Fteams%2FTDarbmiljo%2FBDKdokumentbibliotek%2FPolitik%20for%20adgangsforhold%20til%20banelegemet%20version%201%2E17%2Epdf&parent=%2Fteams%2FTDarbmiljo%2FBDKdokumentbibliotek)
* at efterleve Banedanmarks til enhver tid gældende regler om sikkerhedsbeklædning og uddannelseskrav (se: [Beklædningsdirektiver](https://www.bane.dk/da/Leverandoer/Krav/Arbejdsmiljoe#accordion=66FA7D07F9DB44398892486FC490E17C) og PPPB)

### Bemanding på pladsen

Ved opfyldelse af Kontrakten skal Entreprenøren til enhver tid kunne redegøre for, hvor bemandingen på byggepladsen planlægges at udføre eller udfører arbejde.

Banedanmark er til enhver tid berettiget til at anmode om en opdateret liste over bemandingen på byggepladsen. Bemanding omfatter beskæftiget personale (herunder indlejet arbejdskraft), underentreprenører, leverandører og underleverandører.

### Uddannelse

Entreprenøren skal til enhver tid sikre lovpligtig uddannelse samt instruktion og oplæring af egne og indlejede medarbejdere, for det arbejde de udfører.

Entreprenøren skal stille med mindst én person per sjak eller tilsvarende arbejdsgruppe, der er uddannet i førstehjælp.

Deltagere på koordinerende sikkerhedsmøder skal have en uddannelse som arbejdsmiljøkoordinator eller arbejdsmiljørepræsentant.

Entreprenøren skal på førstkommende koordinerende sikkerhedsmøde dokumentere, at deltagerne fra Entreprenøren og dennes underentreprenører samt eventuelle leverandører og underleverandører har en uddannelse som arbejdsmiljøkoordinator eller arbejdsmiljørepræsentant. Såfremt en leverandør eller underleverandør først deltager på et senere koordinerende sikkerhedsmøde, er Entreprenøren først forpligtet til at dokumentere uddannelsen på det pågældende møde.

### Udenlandsk arbejdskraft

Såfremt der ved opgavens udførelse anvendes udenlandsk arbejdskraft, eller hvis Entreprenørens arbejdsmiljørepræsentant(er) ikke er dansktalende, skal Entreprenøren sikre sig, at al kommunikation (både på skrift og tale) kan forstås på deres modersmål eller andet sprog, de kan kommunikere på.

Entreprenøren er forpligtet til at oversætte Plan for Sikkerhed og Sundhed til de sprog, der er repræsenteret på byggepladsen. Entreprenøren skal altid sikre, at nødvendige oversættelser er til stede for egne ansatte, indlejet arbejdskraft, underentreprenører, leverandører og andre samarbejdspartnere samt Banedanmark.

Oversat materiale skal fremsendes til AMK-B.

Udgifter forbundet med tolk og oversætter er Banedanmark uvedkommende.

Såfremt Entreprenøren anvender arbejdskraft, der har et udenlandsk certifikat til udførelsen af en arbejdsopgave, der kræver certificering eller anden uddannelse, skal Entreprenøren indhente et anerkendelsesbrev fra Arbejdstilsynet. Anerkendelsesbrevet skal være indhentet inden, arbejdet påbegyndes.

## Bekendtgørelse 110

Såfremt Entreprenøren ved opfyldelse af Kontrakten projekterer, jf. bekendtgørelse 110 af 5. februar 2013 om projekterendes og rådgiveres pligter m.v. efter lov om arbejdsmiljø (herefter benævnt Bekendtgørelse 110), § 1 og § 3, stk. 1, og/eller rådgiver om forhold, der har betydning for arbejdsmiljøet, jf. Bekendtgørelse 110, § 2, stk. 2 og § 3, stk. 2, forpligter Entreprenøren sig til at overholde de pligter, som følger af Bekendtgørelse 110.

Entreprenøren skal ligeledes overholde de pligter, som følger af Bekendtgørelse 110, såfremt Entreprenøren foretager ændringer i projekterede adgangsveje, indretning af byggepladser og fællesområder.

## Arbejdsmiljøkoordinering

Arbejdsmiljøkoordineringen bliver udført af AMK-B, der på Banedanmarks vegne forestår arbejdsmiljøkoordineringen under udførelsen.

AMK-B repræsenterer Banedanmark i projektet uafhængigt af andre ansættelsesforhold.

Opgaven er omfattet af arbejdsmiljøkoordineringsforpligtelsen, jf. Bekendtgørelse 117.

[Vælg: Banedanmark eller tredjemand] leverer AMK-B til opgavens udførelse

AMK-B koordinerer sikkerhed og sundhed ved opgavens udførelse. Koordineringen omfatter koordinering af Entreprenøren, Entreprenørens ansatte, underentreprenører, leverandører og underleverandører og/eller andre arbejdsgivere på og op mod byggepladsen.

## Samarbejds- og oplysningspligt

Banedanmark forventer et velfungerende og effektivt samarbejde om arbejdsmiljø i hele Kontraktens løbetid.

Ved opfyldelse af Kontrakten er Entreprenøren og dennes underentreprenører og leverandører forpligtet til løbende at medvirke til, at Banedanmark kan overholde sine bygherreforpligtelser, som fastlagt i Bekendtgørelse 117, hvilket blandt andet indebærer, at Entreprenøren skal:

1. Samarbejde konstruktivt med AMK-B, herunder invitere AMK-B til relevante møder samt stille efterspurgte oplysninger til rådighed for AMK-B
2. Løbende orientere AMK-B om arbejdsmiljømæssige forhold af betydning for Banedanmarks risikovurdering (arbejdsmiljølog) og Plan for Sikkerhed og Sundhed (herefter benævnt PSS). Dette omfatter som minimum Særligt Farligt Arbejde, jf. punkt 1.3.
3. Orientere AMK-B om hvilke medarbejdere der ankommer på pladsen, og hvornår de pågældende ankommer på pladsen. Dette omfatter Entreprenørens egne medarbejdere, underentreprenører og andre arbejdsgiveres medarbejdere samt indlejet arbejdskraft. Orienteringen til AMK-B skal ske hurtigst muligt og senest tre kalenderdage inden medarbejderen ankommer til pladsen
4. Indhente informationer om Særligt Farligt Arbejde fra underentreprenørerne, føre det ind i sin Risikovurdering og fremsende til AMK-B, senest fem kalenderdage inden opstart af det pågældende arbejde
5. Medvirke til at sikre at Banedanmarks planlægning, afgrænsning og koordinering til fremme af de beskæftigedes sikkerhed og sundhed på byggepladsen virker efter hensigten
6. Efterleve anvisninger vedrørende arbejdsmiljø og arbejdsmiljøkoordinering fra Banedanmark og AMK-B

## Leverancer

### Plan for Sikkerhed og Sundhed (PSS)

Plan for Sikkerhed og Sundhed udarbejdet under projekteringen skal vedlægges som en del af udbudsmaterialet til entreprenørudbuddet.

Såfremt der ved kompleksitetsvurderingen konkluderes, at der ikke skal ske arbejdsmiljøkoordinering (underforstået udarbejdes en almindelig Plan for Sikkerhed og Sundhed), udarbejdes i stedet for en ”Mini Plan for Sikkerhed og Sundhed” (kaldet en ”Mini PSS”). Nærværende bilag skal redigeres i overensstemmelse hermed. Drøft eventuelt med tildelt Arbejdsmiljøkoordinator.

Entreprenøren er forpligtet til at medvirke til, at PSS løbende kan opdateres, hvilket indebærer, at Entreprenøren som minimum inden et arbejde påbegyndes, skal levere opdateringer af følgende:

1. Organisationsplan, jf. Bekendtgørelse 117 § 10, nr. 2
2. Byggepladstegning(er) som skal illustrere arbejdsområder, herunder alle bygge- og depotpladser, jf. i øvrigt kravene i Bekendtgørelse 117 § 10, nr. 2
3. Tidsplan, jf. Bekendtgørelse 117 § 10, nr. 2 og særligt bekendtgørelsens bilag 3 samt nedenfor punkt 2.5.1.1
4. De Særligt Farlige Arbejder (SFA) skal entydigt identificeres i tidsplanen og knyttes sammen med tidsplanen således, at man til enhver tid kan se, hvornår SFA forekommer
5. Angivelse af færdselsområder
6. Angivelse af de områder hvor der vil blive udført arbejde af flere arbejdsgivere og deres ansatte
7. Angivelse af de fælles sikkerhedsforanstaltninger der etableres i fællesområderne
8. Afgræsning af de områder hvor arbejdet medfører særlige risici
9. Procedure for løbende kontrol med installationer, sikkerhedsforanstaltninger og eventuelle særlige risici med videre
10. Angivelse af hvem der forestår en eventuel planlagt løbende kontrol og samordning af beredskabs-evakuering og øvelsesplaner
11. Specifikke foranstaltninger vedrørende SFA, jf. punkt 1.3, herunder Entreprenørens egen beredskabsplan for arbejdet

Opdateringerne skal sendes til AMK-B og Banedanmarks byggeledelse.

Entreprenøren skal orientere AMK-B om ændringer til ovenstående straks.

Entreprenøren og dennes underentreprenører og leverandører er forpligtet til at overholde PSS samt orientere egne ansatte om aftaler i henhold til PSS.

### Tidsplan

Tidsplanen, jf. Bekendtgørelse 117 § 10, nr. 2 samt bekendtgørelsens bilag 3, udgøres af den af Entreprenøren udarbejdede arbejdsplan, jf. Hovedentreprisekontrakt og SB, punkt 7, *Hovedtidsplan og arbejdsplan*.

Entreprenøren er forpligtet til løbende at opdatere arbejdsplanen/tidsplanen. Ved ændringer i arbejdsplanen/tidsplanen skal Entreprenøren straks orientere AMK-B.

Tidsplanen skal angive:

* Hvornår den enkelte arbejdsgiver har arbejdsopgaver på byggepladsen og den tid, der er afsat til de enkelte arbejder eller arbejdsfaser
* De perioder, hvor der eventuelt skal udføres Særligt Farligt Arbejde, jf. afsnit 1.3

Det fremgår af PSS, punkt 3, at de perioder, hvor der udføres Særligt Farligt Arbejde eller arbejde med særlige risici markeres med særlig farve med henvisning til arbejdsprocesbeskrivelsen.

Projektets til enhver tid gældende tidsplaner skal indsættes i PSS’en bilag 1.

### Risikovurdering

Entreprenøren skal levere en Risikovurdering for eget arbejde til AMK-B, senest syv kalenderdage før projektgennemgangen, jf. Bilag 7.1 *Arbejdsmiljøkoordinering under udførelsen.*

Risikovurderingen skal tage udgangspunkt i Banedanmarks arbejdsmiljølog samt PSS.

Risikovurderingen skal indeholde en vurdering af, om de valgte udførelsesmetoder omfatter Særligt Farligt Arbejde, jf. punkt 1.3

Derudover skal der i Risikovurderingen angives, hvordan det Særligt Farligt Arbejde konkret udføres, og hvilke konkrete foranstaltninger Entreprenøren vil foretage for det pågældende arbejde for at sikre, at arbejdet udføres sikkerheds- og sundhedsmæssigt fuldt forsvarligt.

Såfremt arbejdet kun delvist består af Særligt Farligt Arbejde, skal vurderingen af, om de valgte udførelsesmetoderne omfatter Særligt Farligt Arbejde, jf. punkt 1.3, og angivelsen af, hvilke konkrete foranstaltninger Entreprenøren vil foretage for det pågældende arbejde for at sikre, at arbejdet udføres sikkerheds-og sundhedsmæssigt fuldt forsvarligt, kun omfatte denne del af arbejdet.

Entreprenøren skal i sin Risikovurdering sikre, at de konkrete udførelsesmetoder og de konkrete foranstaltninger, Entreprenøren foretager, er i overensstemmelse med bestemmelser i lovgivning med arbejdsmiljømæssige hensyn.

Derudover skal Entreprenøren, såfremt det er relevant for den valgte udførelsesmetode, angive følgende i Risikovurderingen:

1. Uddannelseskrav f.eks. svejsecertifikater, kørekort, eller kranførerbevis
2. Personlige værnemidler og hvordan de er inddraget
3. Tekniske hjælpemidler og hvordan de er inddraget
4. Velfærdsforanstaltninger på arbejdspladsen, herunder i sporet
5. Beredskabsplan for eget arbejder, herunder for adgang-, flugt- og redningsveje

Risikovurderingen skal leveres til en på sikkerhedsopstartsmødet fastsat frist.

Hvis entreprenøren i udførelsesfasen ønsker en anden udførelse af arbejdet, andre stoffer og materialer eller andre tekniske hjælpemidler end forudsat i projekteringsmaterialet/risikolog (for eksempel anvendelse af bomlift frem for stillads) skal entreprenøren opdatere sin egen risikovurdering.

Den opdaterede risikovurdering skal fremlægges af Entreprenøren ved projektgennemgangsmødet samt på det sikkerhedsmøde, der går forud for arbejdet.

### Arbejdsmiljøjournal

Entreprenøren er forpligtet til at levere oplysninger af betydning for bygningen eller anlæggets arbejdsmiljøjournal til AMK-B. Krav til journalens indhold er beskrevet i § 10, stk. 3 i Bekendtgørelse 117.

Entreprenøren skal levere oplysningerne til AMK-B senest 10 kalenderdage efter påkrav fra Banedanmark eller AMK-B, dog senest ved afleveringen.

## Møder

Entreprenøren, samt dennes leverandører, underleverandører og underentreprenører, er forpligtet til at deltage i følgende, såfremt Banedanmark indkalder hertil:

1. Projektgennemgangsmøde
2. Sikkerhedsopstartsmøde
3. Sikkerhedsmøde hver 14. dag
4. Koordinerende sikkerhedsmøder når flere delprojekter eller selvstændige projekter forekommer på samme tid og sted
5. Sikkerhedsrundering hver 14. dag
6. Ekstraordinært sikkerhedsmøde i tilfælde af ulykker og nærved-arbejdsulykker
7. projektgennemgang for arbejdsmiljø
8. Eventuelle møder om kommende Særligt Farligt Arbejde
9. Eventuelle møder med grænsefladeprojekter

Såfremt der ikke afholdes koordinerende sikkerhedsmøder, er arbejdsmiljø et fast punkt på dagsordenen til byggemøderne.

# Reaktioner fra Arbejdstilsynet

Såfremt Entreprenøren eller dennes underentreprenører, leverandører og underleverandører får en reaktion eller afgørelse fra Arbejdstilsynet vedrørende arbejder på nærværende projekt, skal Entreprenøren straks undersøge forholdet påpeget af Arbejdstilsynet, samt forebygge forholdet der førte til reaktionen/afgørelsen således, at forholdet ikke indtræffer igen.

Banedanmark skal straks orienteres om besøg, reaktioner og/eller afgørelser fra Arbejdstilsynet. Al korrespondance med Arbejdstilsynet, herunder eventuelle afgørelser, skal straks videresendes til Banedanmark.

Entreprenøren skal registrere alle besøg og afgørelser fra Arbejdstilsynet i Banedanmarks hændelseshåndteringssystem for eksterne, Eksternt SafetyNet.

Orienteringer, korrespondance med Arbejdstilsynet og kopi af afgørelser skal sendes til:

* Banedanmarks projektleder, jf. Hovedentreprisekontrakt og SB, punkt 1.1, *Organisation*
* Eksternt SafetyNet
* AMK-B

Entreprenøren er forpligtet til at kunne dokumentere, at Entreprenøren har undersøgt og forebygget forholdet, der førte til en reaktion/afgørelse fra Arbejdstilsynet, samt at Entreprenøren rettidigt har orienteret om besøg, reaktioner og/eller afgørelser fra Arbejdstilsynet og videresendt korrespondance med Arbejdstilsynet og kopi af afgørelser.

Bøder i forbindelse med afgørelser fra Arbejdstilsynet til Entreprenøren er Banedanmark uvedkommende.

# Arbejdsulykker og arbejdstimer

Entreprenøren skal straks orientere Banedanmark om arbejdsulykker samt nærved-arbejdsulykker, hvor ulykken kan relateres til arbejde i forbindelse med kontrakten, samt om iværksatte tiltag og korrigerende handlinger.

Entreprenøren skal derudover hurtigst muligt efter arbejdsulykken eller nærved-arbejdsulykken udarbejde en analyse heraf. Ulykkesanalysen skal være skriftlig og indeholde oplysninger om de iværksatte tiltag for forebyggelse og korrigerende handlinger, der skal sikre, at hændelsen ikke indtræffer igen. Ulykkesanalysen skal registreres i Banedanmarks hændelseshåndteringssystem for eksterne, Eksternt SafetyNet senest 3 kalenderdage efter arbejdsulykken eller nærved-arbejdsulykken.

Ulykkesanalysen og de forebyggende handlinger gennemgås på førstkommende sikkerhedsmøde efter arbejdsulykken eller nærved-arbejdsulykken.

Endeligt skal Entreprenøren straks anmelde arbejdsulykken til Arbejdsmarkedets Erhvervssikring (AES) i Easy gennem Virk.dk.

## Månedsrapportering:

Entreprenøren skal ved hvert månedsskifte og senest 10 kalenderdage efter oplyse Banedanmark om antal aktivitetsbestemte timer, antal arbejdsulykker med og uden fravær i forbindelse med udførelsen af opgaven samt antal besøg og afgørelse fra Arbejdstilsynet (AT). Ved brug af underentreprenører skal Entreprenøren levere tilsvarende oplysninger for underentreprenørerne. Entreprenøren skal registrere Arbejdsmiljø månedsrapporteringen i Eksternt SafetyNet.

Orienteringer, ulykkesanalyse, kopi af anmeldelse til AES og månedsrapporter skal ske til:

* Banedanmarks projektleder, jf. Hovedentreprisekontrakt og SB, punkt 1.1, Organisation
* Eksternt SafetyNet
* AMK-B

Rapportering skal ske direkte fra leverandøren i Banedanmarks hændelseshåndteringssystem Eksternt SafetyNet. Adgang til system sker gennem Banedanmarks kontaktperson.

|  |  |  |
| --- | --- | --- |
| **Sagstype i SafetyNet** | **Hvad/hvornår?** | **Hvilke data?** |
| **Arbejdsmiljø månedsrapportering (eksterne)** | Månedsrapportering  Senest den 10. i efterfølgende måned | * Aktivitetsbestemte timer * Ulykker * Tilsyn fra Arbejdstilsynet |
| **Arbejdsulykke (ekstern)** | Indrapportering af en ulykker  Senest 5 dage efter ulykken | * Ulykker med og uden fravær * Hændelsestype * Skadestype * Årsag |
| **AT besøg/påbud** | Indrapportering af besøg og reaktioner fra AT  Senest 5 dage efter modtaget reaktion/besøgsrapport | * Besøgsrapporter * Reaktioner (påbud, vejledninger med mere) |

# Dokumentation, tilsyn og audit

## Dokumentation

### Dokumentationspligt

Såfremt Entreprenøren ved opfyldelse af Kontrakten projekterer, jf. punkt 2.2, skal Entreprenøren tillige kunne dokumentere, at arbejdsmiljø er håndteret og indarbejdet i projektet.

Entreprenøren har pligt til at fremsende dokumentation for, at kravene i nærværende bilag er overholdt, hvis Banedanmark (eksempelvis ved AMK-B) skriftligt anmoder herom.

Banedanmark kan blandt andet anmode om:

* Virksomhedens interne Arbejdspladsvurdering for arbejde udført i forbindelse med Kontrakten
* Arbejdsulykkestatistik
* Mødereferater fra byggepladsens møder i arbejdsmiljøorganisationen
* Entreprenørens egne sikkerhedsrunderingsskemaer
* Dokumentation for alle lovpligtige uddannelser der kræves i forbindelse med gennemførelse af Kontrakten for eksempel arbejdsmiljøuddannelse for arbejdsmiljøorganisationen, svejsekursus, krancertifikat, anerkendelsesbrev fra Arbejdstilsynet ved udenlandske certifikater m.v.
* Politik og/eller handlingsplan for vold og voldstrusler og krænkende handlinger, jf. punkt1

Ved brug af underentreprenører, leverandører og underleverandører på byggepladsen skal Entreprenøren levere tilsvarende dokumentation for disse.

Banedanmark skal have modtaget dokumentationen senest 5 arbejdsdage efter, Banedanmark har afsendt anmodningen til Entreprenøren, medmindre Banedanmark og Entreprenøren konkret har aftalt en anden frist.

Entreprenørens arbejdsmiljøledelsessystem med resultater, redegørelser og/eller certifikater kan indgå som dokumentation for Entreprenørens efterlevelse af eget arbejdsgiveransvar om at sikre et sundt og sikkert arbejdsmiljø.

### Udgifter

Entreprenøren og dennes eventuelle underentreprenørers udgifter i forbindelse med udarbejdelse og fremsendelse af dokumentation med videre er Banedanmark uvedkommende.

## Tilsyn og audit

Banedanmark kan i Kontraktens løbetid foretage anmeldte- og uanmeldte tilsyn på byggepladsen og Entreprenørens produktionsfaciliteter for at sikre overholdelse af kravene i nærværende bilag.

Banedanmark er ligeledes berettiget til at foretage tilsyn hos Entreprenørens underentreprenører.

Banedanmark er ved tilsyn berettiget til at kontakte de enkelte medarbejdere direkte.

Banedanmark er berettiget til at foretage audit af de faktiske forhold, processer, metoder og dokumenter, som anvendes af Entreprenøren og dennes underentreprenører gennem hele kæden i forbindelse med opfyldelse af kravene i nærværende bilag.

Ved mistanke om brud på arbejdsmiljøreglerne efter tilsyn og/eller audit kan Banedanmark indkalde Entreprenøren og dennes underentreprenører, leverandører og underleverandører til et kontrolopfølgningsmøde. Entreprenøren og dennes underentreprenører, leverandører og underleverandører er forpligtet til at deltage på kontrolopfølgningsmøder.

## Videregivelse af dokumentation til tredjepart

Banedanmark er til enhver tid berettiget til at overlade udførelsen af sine beføjelser efter denne kontrakts klausuler til tredjemand, herunder audit, opfølgning, anmeldte- og uanmeldte tilsyn med videre.

Banedanmark kan efter en konkret juridisk vurdering videregive de indhentede informationer, herunder de ikke-anonymiserede oplysninger til Arbejdstilsynet eller andre relevante myndigheder, såfremt Banedanmark vurderer, at oplysningerne er af væsentlig betydning for de øvrige myndigheders virksomhed.

Banedanmark kan tillige, efter en konkret juridisk vurdering, videregive de indhentede informationer til politiet, såfremt der er mistanke om strafbare forhold.